SET ไม่ผ่านด่านหิน 1,730 จุด แรงซื้อเริ่มแผ่ว-Fund Flow ผันผวน
แนวต้าน 1,730 จุดยังแข็ง! SET ภาคเช้าผันผวนสลับแดนบวก-ลบ ล่าสุด ณ เวลา 15.32 น. อยู่ที่ระดับ 1,715.47 จุด ปรับตัวลดลง 5.90 จุด หรือ 0.34% โดยปรับตัวขึ้นสูงสุดที่ 1,729.64 จุด ต่ำสุดที่ 1,714.36 จุด ด้วยมูลค่าการซื้อขาย 47,577 ล้านบาท ซึ่งดัชนีภาคเช้ามีการปรับตัวอยู่ทั้งแดนบวกและแดนลบ
1 พ.ย. 2560

ผู้สื่อข่าวรายงานว่า ดัชนีตลาดหุ้นไทย ล่าสุด ณ เวลา 15.32 น. อยู่ที่ระดับ 1,715.47 จุด ปรับตัวลดลง 5.90 จุด หรือ 0.34% โดยปรับตัวขึ้นสูงสุดที่ 1,729.64 จุด ต่ำสุดที่ 1,714.36 จุด ด้วยมูลค่าการซื้อขาย 47,577 ล้านบาท ซึ่งดัชนีภาคเช้ามีการปรับตัวอยู่ทั้งแดนบวกและแดนลบ
โดยดัชนีในวันนี้ถูกแรงเทขายออกมาเมื่อเข้าใกล้ 1,730 จุด โดยยังไม่สามารถปรับตัวขึ้นเหนือแนวต้านดังกล่าวได้ ซึ่งนับตั้งแต่ต้นปี 2560 ดัชนีปรับตัวขึ้นไปสูงสุดที่ระดับ 1,726.67 จุด เมื่อวันที่ 16 ต.ค.2560 จากนั้นมีแรงขายทำกำไรออกมาส่งผลให้ไม่สามารถทะลุ 1,730 จุด ได้
ด้าน บล.ฟิลลิป (ประเทศไทย) ระบุในบทวิเคราะห์ (1 พ.ย.60) มองหุ้นไทยวันนี้แกว่งตัวในกรอบจากการไม่มีปัจจัยบวกใหม่ ขณะที่ยังรอผลการประชุมเฟดคืนนี้ คาดเฟดยังคงดอกเบี้ยในการประชุมรอบนี้ แต่น่าจะยังยืนยันสัญญาณการปรับขึ้นฯ ในเดือนธันวาคม แนวโน้มบาทจึงอิงทางอ่อนค่าเมื่อเทียบกับดอลลาร์สหรัฐ หนุนแรงขายทำกำไรหุ้นไทยของต่างชาติ
อย่างไรก็ดี แรงซื้อกองทุน LTF ช่วงปลายปียังประคองการอ่อนตัวได้ดี วันนี้มอง SET แกว่งตัวในกรอบ 1,710-1,725 จุด
ด้านเทคนิคดัชนีขึ้นปิดใกล้เคียงกับยอดเก่าที่ทำไว้ในช่วงกลางเดือนก่อน ขณะที่เครื่องมือตามกราฟ 60 นาที มีทั้งสัญญาณขายและ Bearish Divergence จึงอาจมีการปรับฐาน ซึ่งน่าจะเหมาะกับการซื้อเมื่ออ่อนตัวในระหว่างวัน ปรับแนวรับขึ้นมาที่ 1,715-1,710 จุด แนวต้านขยับเป็น 1,725-1,730 จุด
ขณะที่ นายณัฐวุฒิ วงศ์เยาวรักษ์ ผู้อำนวยการฝ่ายวิจัย บล.โกลเบล็ก เปิดเผยว่า ภาวะตลาดหุ้นไทยสัปดาห์นี้ได้รับปัจจัยสนับสนุนจากราคาน้ำมันในตลาดโลกที่ยืนในระดับสูง และภาพรวมเศรษฐกิจในช่วงปลายปีที่ปรับดีขึ้น
อย่างไรก็ดีคาดการณ์เกี่ยวกับการทยอยปรับลดงบดุลของเฟดและ Fund Flow ที่ผันผวนเป็นปัจจัยกดดันดัชนีในสัปดาห์นี้ ดังนั้นประเมินว่า SET จะแกว่งตัวผันผวนในกรอบ 1,670-1,720 จุด